Politika korišćenja veštačke inteligencije (VI) u redakciji _________ (naziv medija)
Poslednje ažuriranje: jul 2025.
1. UVOD
Generativna veštačka inteligencija (VI) podrazumeva upotrebu velikih jezičkih modela i drugih algoritama za kreiranje novog sadržaja - teksta, fotografija, ilustracija, grafika, videa i interaktivnih formata (karte, grafikoni, vizualizacije podataka itd).
Ovi alati mogu da unaprede novinarski rad, da ubrzaju istraživanje, obradu podataka i pripremu materijala, ali istovremeno nose ozbiljne rizike po kredibilitet redakcije, poverenje publike i novinarsku etiku.
U Srbiji još uvek ne postoji kompletan pravni okvir za regulisanje upotrebe VI, ni u novinarstvu ni u drugim oblastima. Postoje strateški dokumenti i smernice u nastajanju (Stretegija razvoja veštačke inteligencije), ali detaljna pravila i dalje nedostaju. Za sada je Kodeks novinara i novinarki Srbije najvažniji dokument koji daje direktne smernice o transparentnosti u vezi sa upotrebom VI. U Poglavlju III, tačka 7 stoji:
„Mediji moraju da na transparentan, odgovoran i srazmeran način koriste veštačku inteligenciju u stvaranju sadržaja i u celini su odgovorni za ovako objavljeni sadržaj. Mediji su dužni da obaveste javnost da je medijski sadržaj kreiran korišćenjem alata zasnovanih na veštačkoj inteligenciji.”
Ova politika je osmišljena da:
· zaštiti integritet redakcije,
· očuva poverenje publike,
· obezbedi da se VI koristi odgovorno, u javnom interesu.
Napominjemo da veštačka inteligencija može da bude koristan alat, ali ne može da zameni novinarsku etiku, uređivačku odgovornost i ljudsko rasuđivanje.

2. SVRHA I OBIM
Ova politika definiše pravila za korišćenje VI u novinarskoj redakciji _____________ i odnosi se na:
· zaposlene u redakciji,
· stalne i povremene saradnike,
· urednike i menadžment,
· sve osobe koje u ime redakcije proizvode sadržaj ili obavljaju zadatke koristeći VI alate.
Obuhvata upotrebu VI u sledećim oblastima:
· interna komunikacija,
· komunikacija sa publikom, partnerima i donatorima/oglašivačima,
· obrada podataka i dokumenata,
· kreiranje javno dostupnog sadržaja (sajt, društvene mreže, bilteni, štampani i elektronski mediji),
· administrativni i analitički zadaci,
· edukacija i razvoj veština zaposlenih.

3. NAČELA KORIŠĆENJA VEŠTAČKE INTELIGENCIJE
Uspešna i etična upotreba VI u redakciji počiva na odgovornosti ljudi.
Osnovna načela su:
1. Odgovornost i ljudski nadzor
· VI je alat, ne autor.
· Za svaki sadržaj (tekstualni, vizuelni, audio, video) konačno je odgovoran novinar/ka, urednik/ca i redakcija.
2. Transparentnost prema publici
· Kada je sadržaj u značajnoj meri kreiran, dopunjen ili oblikovan uz pomoć VI, redakcija je dužna da to jasno i vidljivo naznači.
· Publika ne sme biti dovedena u zabludu da je VI generisani sadržaj čisto „ljudski“ rad.
3. Privatnost i zaštita podataka
· Zabranjeno je unositi lične podatke (npr. imena, kontakt, JMBG, medicinske podatke, osetljive podatke) u eksterne VI alate.
· Zabranjeno je unositi poverljive informacije o izvorima, internim dokumentima, ugovorima ili neobjavljenim istraživanjima.
4. Saglasnost i autorska prava
· Korišćenje tuđih podataka i materijala (fotografija, baza podataka, tekstova i sl.) mora biti u skladu sa autorskim i licencnim pravima.
· Sadržaj dobijen od trećih strana ne sme se slati u VI alate bez jasne pravne osnove.
5. Tačnost i verifikacija
· Informacije generisane pomoću VI moraju biti proverene iz nezavisnih, pouzdanih izvora.
· VI se ne koristi kao primarni alat za proveru činjenica.
6. Edukacija i VI pismenost
· Redakcija podstiče kontinuirano učenje o VI alatima, njihovim prednostima i ograničenjima - kako među zaposlenima, tako i prema publici.

4. KAKO REDAKCIJA MOŽE DA KORISTI VI ALATE
Dozvoljena upotreba VI (uvek uz ljudsku proveru i uređivački nadzor) može da obuhvati:
· Istraživanje i pripremu rada
· pomoć pri pronalaženju javno dostupnih informacija, odnosno, za pretragu (obavezna provera izvora),
· sažimanje dugih dokumenata (uz proveru originala),
· predlaganje tema, pitanja i uglova za priče.
· Rad sa podacima i dokumentima
· organizovanje, strukturiranje i inicijalna analiza javno dostupnih podataka,
· predlog vizualizacije podataka (grafikoni, mape, tabele).
· Pripremu nacrta
· predlog strukture teksta, naslova, podnaslova,
· jezičko i stilisko doterivanje (lektura, skraćivanje, jasnije formulacije) uz krajnju odluku urednika i autora.
· Multimediju i društvene mreže
· predlog formata i tona za objave na društvenim mrežama,
· pomoć u pripremi skripti za video/audio formate,
· predlog ilustracija ili vizuelnih rešenja (uz jasno označavanje VI generisanih vizuala).
· Administrativne i organizacione zadatke
· pripremu nacrta dopisa, poziva, sažetaka sastanaka,
· transkripciju, prevod, titlovanje (uz ljudsku proveru).
Napomene:
· Svaki sadržaj koji je kreiran uz pomoć VI prolazi uredničku reviziju.
· Sve činjenice se nezavisno proveravaju.
· Osetljive teme (bezbednost izvora, nasilje, diskriminacija, politički pritisci itd.) zahtevaju dodatnu pravnu i uredničku kontrolu.

Predloženi alati za korišćenje (nije neophodno praviti listu):
· Transkripcija: Good Tape, Elevenlabs
· Četbot: chatGPT, Claude, Perplexity, Gemini 
· Generisanje fotografija: Midjourney, Ideogram, DALL-e, Nano banana
· Generisanje videa: Runway, Kling AI, Veo3
· Vizuali, grafikoni: NapkinAI, Flourish
· Ostalo: Canva

Ova lista alata će se menjati sa razvojem veštačke inteligencije.


5. ŠTA REDAKCIJA NE SME DA RADI SA VI
Redakcija se obavezuje da:
· Ne objavljuje tekstove, fotografije, video ili grafikone generisane VI bez jasne ljudske intervencije i provere.
· Ne objavljuje VI generisane fotografije, video ili vizuale bez jasne i vidljive oznake da su nastali uz pomoć VI alata.
· Ne unosi lične i poverljive podatke o novinarima, izvorima, saradnicima, donatorima, oglašivačima i drugim osobama u eksterne VI alate.
· Ne koristi VI za:
· evaluaciju učinka zaposlenih,
· donošenje odluka o zapošljavanju i rangiranje kandidata.
Sve odluke koje se tiču ljudi donose ljudi.

6. ETIČKI ASPEKTI KORIŠĆENJA VI
6.1 Transparentnost u redakciji i prema javnosti
· Svaki član tima koji koristi VI u radu treba da o tome obavesti urednika i kolege kada je to relevantno za proces rada.
· Javnosti se ne sme predstavljati sadržaj kreiran uz pomoć VI kao „isključivo ljudski rad“.
· Kada je VI imala značajnu ulogu u kreiranju sadržaja, u objavi se navodi npr. „deo sadržaja nastao je uz pomoć alata zasnovanih na veštačkoj inteligenciji“.
6.2 Tačnost i verifikacija
· VI modeli mogu da „haluciniraju“ – da izmišljaju podatke, izvore, citate.
· Zbog toga VI ne sme biti jedini izvor informacije.
· Svi navodi, statistike, citati i tvrdnje moraju biti provereni kroz standardne novinarske procedure (pozivanje izvora, uvid u dokumenta, konsultovanje relevantnih baza, FOI zahtevi itd.).
6.3 Pristrasnost i diskriminacija
· VI alati mogu reprodukovati postojeće predrasude i stereotipe, posebno prema marginalizovanim grupama.
· Redakcija je dužna da prepozna i koriguje takve sadržaje, u skladu sa etičkim standardima i politikama jednakosti i nediskriminacije.
6.4 Namera upotrebe i procena rizika
Pre uključivanja novog VI alata u rad, redakcija treba da razmotri:
· da li se alat koristi u legitimne, jasno definisane svrhe;
· koje rizike nosi (curenje podataka, kršenje privatnosti, autorska prava, reputaciona šteta);
· da li postoji bezbedniji ili etički prihvatljiviji alternativni alat ili metod.
Alat se koristi tek kada se proceni da su rizici razumni i kontrolisani.

7. BEZBEDNOST I ZAŠTITA PODATAKA
Od svih u redakciji očekuje se pridržavanje sledećih pravila:
· Provera alata pre korišćenja
· pre korišćenja novog VI alata, treba proveriti njegove uslove korišćenja, politiku privatnosti i reputaciju kompanije koja ga nudi;
· posebno je važno da se proveri da li se uneti podaci koriste za dodatno treniranje modela.
· Bez unosa poverljivih podataka
· ne unositi lične i poverljive podatke o osobama, izvorima ili internoj redakcijskoj dokumentaciji u alate čiji način čuvanja i obrade podataka nije jasan i kontrolisan.
· Usklađenost sa internim bezbednosnim politikama
· korišćenje VI alata ne sme biti u suprotnosti sa politikom privatnosti i zaštite podataka redakcije.

8. OBUKA I RAZVOJ VEŠTINA
Redakcija podstiče:
· osnovnu obuku za sve koji koriste VI u radu (šta VI može, šta ne može, gde greši),
· specijalizovane obuke za novinare, urednike i multimedijalne producente koji intenzivnije koriste ove alate,
· razmenu iskustava unutar redakcije (šta se pokazalo korisnim, gde su problemi, dobre prakse).
Nije nužno da svi zaposleni savladaju sve alate - obuka treba da bude prilagođena realnim zadacima svakog radnog mesta.

9. RAD U JAVNOM INTERESU I VI PISMENOST PUBLIKE
Upotreba VI u redakciji mora biti vođena javnim interesom:
· VI se ne koristi da bi se publika dovela u zabludu ili manipulisala njenim emocijama i stavovima.
· Redakcija je posvećena objašnjavanju publici kako funkcionišu VI alati, koje su njihove prednosti i ograničenja, kao i kako mogu da doprinesu širenju dezinformacija.


10. PRIMENA I AŽURIRANJE POLITIKE
Ova politika:
· važi za celu redakciju _______________ i sve saradnike,
· biće redovno preispitivana i ažurirana u skladu sa razvojem tehnologije, pravnog okvira i novinarskih standarda.
[bookmark: _GoBack]Redakcija ___________ ostaje odgovorna za sve što objavi, bez obzira na to da li je u procesu korišćena veštačka inteligencija ili ne.


